Skrivebordet på Christiansborg er byttet ud med grænseovergangen ved Medyka i Polen. Udviklingsminister Flemming Møller Mortensen (S) har nemlig sat kurs mod Polen for at besøge landets grænse til Ukraine. Danmark har allerede støttet med over 280 millioner kroner til humanitære indsatser i Ukraine og nabolandene. Derfor skal ministeren mødes med flere humanitære organisationer, som arbejder i området. -	Vi kan hjælpe. Det kan vi blandt andet gøre ved at tænke på Ukrainerne og ikke glemme dem, siger han og kommer med endnu en appel: - Jeg vil på det kraftigste opfordre til, at der sendes penge herned. Det er det, der er brug for. Og han får syn for sagen. For mens udviklingsministeren besøger grænseovergangen, krydses landegrænsen af ukrainske kvinder og børn med fyldte tasker, kufferter og rygsække. - Flygtningestrømmen er tiltagende, lyder det også fra Ole Toft, der er danmarks ambassadør i Polen . De nyeste tal fra ambassaden i Warszawa viser, at 33 procent flere ukrainere krydsede grænsen lørdag formiddag, hvis man sammenligner med grænseaktiviteten fredag formiddag. Ole Toft forventer derfor, at der vil blive travlt ved grænseovergangen. - Vi forventer, at vi i dag får et stykke over 100.000 ukrainere over grænsen. Du kan se interviewet med Flemming Møller Mortensen og Ole Toft her:
Den nordjyske udviklingsminister, Flemming Møller Mortensen, er rejst til Polen for at mødes med humanitære organisationer.